Document ID: 31992R3815

NEUVOSTON ASETUS (ETY) N:o 3815/92,
annettu 28 päivänä joulukuuta 1992,
oliiviöljyn yhteisen interventiohinnan soveltamisesta Espanjassa
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon Espanjan ja Portugalin liittymisasiakirjan ja erityisesti sen 89 artiklan 2 kohdan,
ottaa huomioon komission ehdotuksen,
ottaa huomioon Euroopan parlamentin lausunnon(1),
sekä katsoo, että
yhtenäismarkkinoiden toteuttaminen 1 päivänä tammikuuta 1993 tekee suotavaksi kaupan esteiden poistamisen sekä yhteisön, sellaisena kuin se oli 31 päivänä joulukuuta 1985, jäsenvaltioiden että mahdollisuuksien mukaan näiden jäsenvaltioiden ja uusien jäsenvaltioiden väliltä,
liittymisasiakirjan mukaan uusien jäsenvaltioiden oliiviöljyn hintojen lähentäminen yhteisön hintoihin on toteutettava asteittain markkinointivuoden 1995/1996 alkuun mennessä; sen vuoksi liittymistasausmaksuja sovelletaan näiden maiden ja muiden jäsenvaltioiden välisessä kaupassa tähän päivään asti, ja
säilyttämällä tuotantotuki ja kulutustuki liittymisasiakirjassa määrätyllä tasolla voidaan kuitenkin ennakoida Espanjan hintojen lähentyminen yhteisön hintoihin 1 päivänä tammikuuta 1993 ottaen huomioon oliiviöljyalalla markkinointivuonna 1992/1993 sovellettavista hinnoista, tuista ja niihin tehtävistä pidätyksistä 30 päivänä kesäkuuta 1992 annetussa neuvoston asetuksessa (ETY) N:o 2047/92(2) säädetty uudelleen vakauttaminen,
ON ANTANUT TÄMÄN ASETUKSEN:
1 artikla
Oliiviöljyn yhteistä interventiohintaa sovelletaan Espanjassa 1 päivästä tammikuuta 1993.
2 artikla
Tarvittavat siirtymätoimenpiteet sopusointuisen siirtymisen turvaamiseksi liittymisasiakirjan 92 artiklassa määrätystä järjestelmästä tässä asetuksessa säädettyyn järjestelmään sekä erityisesti Espanjan ja muiden jäsenvaltioiden välisten kaupan vääristymien välttämiseen tähtäävät siirtymätoimenpiteet säädetään asetuksen N:o 136/66/ETY(3) 38 artiklassa säädettyä menettelyä noudattaen.
3 artikla
Tämä asetus tulee voimaan 1 päivänä tammikuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä joulukuuta 1992.

Labels: 2
17
19
6
18